《寄题彭思禹水明楼》
宋代·释德洪

议郎诗眼发天藏，咄嗟办楼临汝水。遥知残夜笙歌散，月出东南人独倚。

纤云灭尽光下彻，微波不兴天著底。忽惊白昼在轩窗，试数游鱼见鳞尾。

平生肮脏笑伊优，官冷对人言少味。但余清境得厌饫，天应用此相偿耳。

我当兴发竟相觅，一棹西风健行李。登临尚能为君赋，要使江山增胜气。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。